游长安诸寺联句 平康坊菩萨寺 书事联句
唐·段成式

悉为无事者，任被俗流憎。客异干时客，僧非出院僧。远闻疏牖磬，晓辨密龛灯。步触珠幡响，吟窥钵水澄。句饶方外趣，游惬社中朋。静里已驯鸽，斋中亦好鹰。金涂笔是褧，彩溜纸非缯。锡杖已剋锻，田衣从怀塍。占床暂一胁，卷箔赖长肱。佛日初开照，魔天破几层。咒中陈秘计，论处正先登。勇带绽针石，危防丘井藤。